Eerste Sondag in Advent – Sondag van Hoop - Missio
Eerste Sondag in Advent – Sondag van Hoop
Die eerste Sondag in Advent staan ook bekend as Sondag van hoop. Die tekste van die eerste Sondag van Advent nooi die gemeente om 'n "nuwe jaar" te begin en bring die gemeente van aangesig tot aangesig met die verwagting van Christus se wederkoms en die hoop wat daar by gelowiges oor die toekomstige verlossing leef.
Vandag kyk die gemeente dus eers met verwagting op, die toekoms in, na die voleinding van alles. Dit gee die gemeente 'n geheelbeeld van die uiteinde waarheen God met sy kinders op pad is. Die volgende drie Sondae leer die gemeente die pad ken waarlangs God die einde laat gebeur.
14Daar kom 'n tyd, sê die Here, dat Ek die goeie belofte sal nakom wat Ek aan Israel en Juda gemaak het. 15In daardie dae, in daardie tyd, sal Ek vir Dawid 'n wettige afstammeling gebore laat word en hy sal in die land reg laat geskied en reg doen. 16In daardie dae sal Juda gered word en Jerusalem sal onbesorg woon en genoem word: Die Here verskaf reg aan ons.
1 Tessalonisense 3:9-13
9Hoe kan ons na behore aan ons God die dank bring vir al die blydskap wat ons voor Hom oor julle het? 10Dag en nag bid ons met ons hele hart om julle weer persoonlik te mag sien en om aan te vul wat nog aan julle geloof ontbreek.
11Mag God ons Vader self en ons Here Jesus ons pad na julle toe oopmaak! 12En mag die Here julle liefde vir mekaar en vir alle mense laat groei en oorvloedig maak, net soos ons liefde vir julle. 13So sal Hy julle innerlik sterk maak dat julle onberispelik en heilig voor God ons Vader sal staan wanneer ons Here Jesus kom saam met al sy heilige engele. Amen.
[Jy kan die kinders maklik betrek by die verduideliking van Advent.]
Advent is die begin van die Kerkjaar. Dit is 'n tyd van afwagting en voorbereiding vir die koms van die Koning, Jesus Christus. Ons herdenk sy eerste koms en sien uit na sy wederkoms. [Verduidelik vir die kinders sommige van die Advent tradisies en gebruike.]
Verduidelik dat die Advent krans ons te help om die dae af te tel tot Kersfees.
Advent kers: Die eerste kers word aangesteek terwyl die gemeente sing:
Lied 322 "Redder van die nasies, kom" of
VONKK 142 "Jesus, Verlosser, U Daal Tot Ons Neer"of
Flam 103 "Kersfees is 'n Vreugdefees'
Votum: Ps 25:1-2a
Lied 337 "Loof God, o Christen! Hy is groot" en/of
VONKK 128 "Eer Aan God (Lukas 2:14) – kanon"
Skuldbelydenis: Psalm 25:4-7
Genadeverkondiging: Ps 25:8-10
Lied 329 "Want so lief het God die wêreld gehad"of
VONKK 124 "Jesus Bring Vreugde"of
Flam 319 "Want 'n Kind Is Vir Ons Gebore (Immanuel)"
Skriflesing: Lukas 21:25-36
Wys 'n paar verkeerstekens – heel spesifiek die driehoekige waarskuwingstekens wat waarsku van iets voor in die pad. Gesels met die kinders oor wat hierdie tekens beteken.
Wanneer ons 'n teken sien met bv. 'n grondpad op, weet ons om versigtig te wees – die pad gaan nou-nou 'n grondpad word. Op dieselfde manier het Jesus vir ons tekens gegee om ons te waarsku dat hy weer gaan terugkom. (Noem 'n paar van die tekens. Wees egter versigtig om nie die kinders bang te maak nie!) Die waarskuwingstekens op die pad kan ons lewens red, want dit help ons om reg te bestuur. Op dieselfde manier red Jesus se tekens ons lewens, want dit wys ons na God en herinner ons om op God te vertrou.
Die weerberig was toe reg. 100% reën is vir 18 Oktober oor groot dele van die Oos-Kaap voorspel. 'n Stormwaarskuwing vir baie swaar reën is daarby gevoeg. Alles gebeur toe soos voorspel.
Groot skade is in die westelike deel van die Oos-Kaap aangerig aan gerig. Die Port Alfred en Boesmansriviermond-omgewing word die swaarste getref toe meer as 300mm reën in 24-uur val. Dreineringstelsels was onvoldoende, en huise en paaie word oorstroom. Mense word letterlik met bote uit hulle huise gered. Talle klein modderstortings kom oral oor die gebied voor. Paaie, brûe en infrastruktuur word deur stormwater meegesleur en vernietig. Telefone, water en krag is vir dae af. Dorpe en woonbuurte is totaal afgesny van die buitewêreld.
Teen Saterdag begin die gemeenskap tot verhaal kom. Oral is berigte van oorweldigende skade. Talle mense verloor letterlik alles. Selfs in gevestigde woonbuurte is onbeskryflike skade. In plekke waar daar in menseheugenis nie water was nie, staan panne vol water, riviere loop op ondenkbare plekke, en onskuldige stroompies verander in tierende riviere.
Ook in die groter omgewing is groot skade. Die N2 tussen Port Elizabeth en Grahamstad spoel weg. St Francisbaai en Oesterbaai word afgesny van die omgewing. Motors dryf in die stormwater rond naby die Port Elizabeth-lughawe.
Elders in die land gaan dit ook broekskeur. Hael so groot soos krieketballe beproef Gauteng, om een voorbeeld te noem.
Hierdie dinge gebeur nie net by ons nie. Orkaan Sandy die VSA op 29 Oktober. TV-skerms vertel van die ontsettende skade is digbevolkte gebiede van die VSA, waaronder die Groot Appel.
Mens neem skielik op 'n nuwe manier notisie van Jesus se woorde in ons teks:
Op aarde sal daar radeloosheid onder die volke wees uit angs vir die gebulder van die see en sy vloedgolwe. Die mense sal beswyk van vrees en spanning oor die dinge wat oor die hele wêreld aan die kom is, want die kragte van die hemelruim sal ontwrig word. (25-26)
Angs, vrees en spanning
Die gebulder van die see en vloedgolwe veroorsaak angs en spanning oor die toekoms by baie mense.
Ons besef meer as ooit dat die wêreld – soos ons dit ken – aan 'n einde gaan kom. 'n Nuwe ekologiese bewussyn leer ons dat die aarde opsigself nie permanensie het nie. Hulpbronne gaan opdroog, die aarde kan as veilige ruimte vir menslike lewe verdwyn, die son as lewegewende energiebron gaan eventueel uitbrand. Die kragte van die hemelruim gaan ontwrig word.
Die vanselfsprekende vertroue wat baie geslagte op die aarde geplaas het, het verdamp. Filosowe en kunstenaars beskryf die groeiende gevoel dat die aarde eintlik 'n bedreiging vir menslike lewe is. Die kosmos word nie langer as 'n geordende, voorspelbare geheel gesien nie, maar as 'n ongeordende, lewensgevaarlike omgewing.
Wie gaan ons red? Ons eie magteloosheid word vasgevang in realiteite soos globale verwarming, die verbrokkelende osoonlaag, die bronne van die aarde wat te min is vir die bevolking, vrugbare grond wat met erosie vernietig word, kos en watergebrek wat oorloë gaan veroorsaak, oorlog – kernbomme, siektes, die see wat ontvis.
'n Paar helde, soos Tarzan, Batman, die Skim, Spiderman, Rocky, Mark Condor, Luke Skywalker, Gandalf, Frodo Baggins, Colombo, die Incredible Hulk, die Teenage Mutant Ninja Turtles, Captain America, Flash Gordon, Rakkertjie Rob, die X-men, Liewe Heksie, Sherlock Holmes, die Fantastic Four, Superman, of Catwoman, gaan ons nie red nie.
Jesus noem hierdie dinge "tekens" (vers 25). 'n Teken is iets wat heenwys na iets anders. Hierdie tekens, sê Jesus, dui daarop dat die dag van ons verlossing naderkom: "As hierdie dinge begin gebeur, staan dan regop en lig julle kop op, want dan is julle verlossing baie naby" (28).
Hierdie woorde kom uit Jesus se profetiese rede. Jesus beskryf die werklikheid rondom ons, maar trek ook die gordyne weg sodat ons 'n groter realiteit kan raaksien. Hy help ons die werklikheid van God, en God se betrokkenheid by die wêreld, raaksien. Ons leer om ons wêreld, en ons nood, te verstaan vanuit die teenwoordigheid van God.
Die vraag is waarin ons diepste sekuriteit lê? Jesus nooi ons uit om ons sekuriteit in God se verlossende betrokkenheid by God se wêreld te soek.
Die vraag na sekuriteit is natuurlik 'n moeilike vraag, en mens moenie te vinnig antwoord nie.
Dis maklik om te sê God is ons sekuriteit. Die situasie verander heeltemal as jóú motor in die pad afdryf, of jou twee klein kindertjies deur stormwater uit jou hande geruk word (soos wat met 'n vrou tydens Orkaan Sandy se aanslag gebeur het). Praat met iemand wie se huis (van steen en sement) in Port Alfred letterlik deur stormwater van sy fondamente afgevee is.
Nogtans nooi ons teks ons uit om die werklikheid vanuit God se teenwoordigheid te verstaan. Hoe pynlik ook al, is die rampe en ellende tekens wat heenwys na God. Dis tekens wat as't ware die ankers wat ons so diep afgooi in die sigbare en tasbare, doelbewus skud sodat ons losgewikkel kan word uit valse sekuriteit. Ons word genooi om ons vertroue te soek in die God wat gesê het Hy laat nooit die werke van sy hande (die skepping) los nie. Hy bly altyd getrou.
God se getrouheid beteken nie God hou bloot ons bestaan en ons sigbare sekuriteite onveranderd in stand nie. Dit beteken egter dat God God se skepping liefhet en met God se skepping onderweg is na die heerlike toekoms wat god daarvoor weggelê het.
Daarom is die rampe tekens wat ons herinner die Seun van die Mens, wat ons wêreld se volkome verlossing bring, is met groot krag en majesteit op pad. Ons verlossing is naby.
Lees die tekens reg
In die volgende paragraaf van ons teks (29-33) nooi Jesus ons uit om die tekens reg te lees. Hy gebruik 'n vyeboom wat bot, as voorbeeld. Sodra ons die vyeboom sien uitloop, weet ons die somer is naby. Die nuwe botsels is 'n teken wat heenwys na die somer.
Die rampe en ellende is 'n teken dat God se koninkryk aan die kom is. Dit is naby.
Om die waarheid te sê, "nog in die leeftyd van hierdie geslag sal al hierdie dinge gebeur."
Eerstens, meer algemeen gesê, beteken dit dat die tekens van rampe en ellende in elke geslag se leeftyd voorkom. Die rampe en ellende sê nie die wederkoms gaan môre plaasvind nie. Dit sê wel die wederkoms sál plaasvind.
Tweedens, meer spesifiek gesê, verwys Jesus met hierdie woorde na die val van Jerusalem en die verwoesting van die tempel deur die heidense Romeine. Dit lê nog vir sy toehoorders in 70 n.C. voor. Baie van hulle sou bly leef om hierdie ramp te beleef. Vir baie sou dit die gruwel wees wat vir hulle bevestig dat die wêreld se verwoesting om die draai lê.
Ook die val van die stad en die verwoesting van die tempel is paradoksaal 'n teken, 'n bevestiging dat God se redding en uitkoms op pad is.
Mens kan die tekens verkeerd lees. Jy kan oningelig of ongelowig wees. Die tekens moet met geloof in God gelees word om dit reg te lees. Die val van die tempel is die teken dat Jesus die poort tot God is. Dit sê dat ons toekoms in Jesus veilig by God is. Sonder hierdie geloof, is radeloosheid en angs ons voorland.
Mense wat die tekens reg lees, besef dat ons waaksaam moet bly (36). Dit is Jesus se opdrag. Staan regop! (28) Lig julle koppe op! (28) Wees waaksaam! (36). Bid vir krag! (36)
Wat beteken waaksaamheid? Waaksaamheid beteken om voortdurend met God rekening te hou, en op die uitkyk vir God se teenwoordigheid in die wêreld te bly. Waaksaamheid beteken om in die regte rigting te bly kyk. Die oë gevestig te hou op die Seun van die Mens wat aan die kom is in die wêreld.
Waaksaamheid neem die hede ernstig op. God se koninkryk is elke dag, in die hede, besig om te kom. Ons is elke dag genooi en geroep om onsself te gee vir die koms van die koninkryk. Ons is opgeskerp om God se leiding te verneem, God se stem te hoor, God se gebooie by onsself in te skerp, en uit hierdie werklikheid te leef.
Die gevaar is dat mens afgestomp raak. Jesus sê ons eet en drink, ons daaglikse sorge, kan ons afstomp. Ons kan die kuns verloor om verder te kyk as hierdie maand se salaris en rekeninge, die fliek vanaand op die TV, of volgende week se Super 7s-rugby. Dan lees mens die tekens verkeerd. Die tekens kan dan net angs en spanning bring. Die tekens kan dan net geloof afstomp, eerder as opskerp.
Dis uiters belangrik om raak te sien dat waaksaamheid ook ons eie verantwoordelikheid beklemtoon. Waaksame mense tree anders op. As die verbrokkelende osoonlaag en globale aardverwarming tekens is wat heenwys na Jesus se koms, beteken dit nie ons mag alle verantwoordelikheid prysgee nie. Ons is juis geroep om die aarde op te pas in afwagting op die koms van God se koninkryk.
Dis 'n ongesonde, arm spiritualiteit wat die aarde, en ons verantwoordelikheid daarvoor, prysgee in die afwagting op Christus se koms.
Ons is in Adventstyd. Ons dink aan die eerste kom van die Here Jesus na die wêreld.
Mens kan nie help om te onthou hoe verkeerd mense die tekens van Jesus se eerste koms gelees het nie. Daarom was daar nie plek in die herberg vir Josef en Maria nie. Daarom het koning Herodes soldate met swaarde gestuur om alle seuntjies dood te maak. Net arme skaapwagters, 'n jong maagd, 'n bejaarde swanger vrou niggie en 'n paar ander mense het die tekens reg gelees.
Selfs die mees senior godsdienstige leiers en die politieke swaargewigte het hulle misgis met die teken van die Seun van die Mens se eerste koms. Daarom het hulle Hom met die kruis probeer verpletter.
Die kruis was egter die Seun van die Mens se oorwinning oor al die magte wat God se wêreld uit God se hande wil ruk. Die Vader het hierdie oorwinning bevestig deur die Seun van die Mens uit die graf op te tel en Hom te verhoog tot aan sy regterhand, hoog bo elke ander mag, krag en gesag.
Hoe verkeerd kan mense die tekens lees! As hulle God in Jesus van Nasaret kon raaksien, sou hulle anders gekies het. Hulle was egter afgestomp deur strategieë om self hulle eie lewens te beveilig. Hulle kon nie God se werke raaksien nie. Daarom het die kruis die paal geword waarteen die Joodse tempel en die magtige, globale Romeinse ryk sigself te pletter geloop het. Die spykers in Jesus se hande en voete was die spykers in die opponerende magte se doodskis.
Die krip, die kruis en die leë graf is die tekens wat ons gesigte in die regte rigting, in die rigting van God se toekoms draai.
Jesus se eerste koms sit vir ons 'n bril op. Dit word 'n lens waardeur ons die genade ontvang om reg te sien en reg te kies.
Met gesigte wat in die rigting van God se toekoms gedraai is, en oë wat deur die eerste koms lekker skerp kan fokus op die Seun van Mens, kan ons reg reageer op God se aanwesigheid en tweede koms.
Niemand kan dit beter sê nie: Staan regop! Lig julle kop op! Wees waaksaam! Julle verlossing is naby!